ยาสูบขยับสู้บุกอาเซียน ตั้งเอเยนต์
ยาสูบบุกตลาดเออีซี แต่งตั้งตัวแทนขายในลาว พม่า เขมร เวียดนาม เพิ่มยอดส่งออก
1 ต.ค. 2555

ยาสูบบุกตลาดเออีซี แต่งตั้งตัวแทนขายในลาว พม่า เขมร เวียดนาม เพิ่มยอดส่งออก 
นายปัญญา พนมวัลย์ รองผู้อำนวยการยาสูบด้านตลาด โรงงานยาสูบ กระทรวงการคลัง เปิดเผยว่า ขณะนี้โรงงานยาสูบเร่งดำเนินการขยายตลาดในภูมิภาคอาเซียน ตามนโยบายของนายทนุศักดิ์ เล็กอุทัย รมช.คลัง ต้องการให้ยาสูบไทยใช้ประโยชน์จากการเปิดประชาคมเศรษฐกิจอาเซียน (เออีซี) ในปี 2558 
ประเทศแรกที่โรงงานยาสูบเข้าไปทำตลาดคือ สปป.ลาว โดยได้มีการแต่งตั้งตัวแทนจำหน่ายเรียบร้อยแล้ว โดยขณะนี้กำลังทำวิจัยเพื่อหายี่ห้อบุหรี่ที่เหมาะสมไปทำตลาดในลาว เพราะโรงงานยาสูบผลิตบุหรี่ถึง 20 ยี่ห้อ มีราคาขายตั้งแต่ 38-85 บาท ดังนั้นคงต้องดูว่าบุหรี่ชนิดใดที่จะคนลาวนิยม โดยลาวไม่ได้มีกฎหมายห้ามโฆษณาบุหรี่ ดังนั้นจะเข้าไปโฆษณาประชาสัมพันธ์อย่างเต็มที่ 
นอกจากนี้ โรงงานยาสูบเตรียมไปเปิดตลาดใน พม่า เขมร เวียดนาม และสนใจที่จะไปเปิดตลาดในประเทศรัสเซีย เพราะบุหรี่รัสเซียมีรสชาติใกล้เคียงกับของไทยมาก โดยในปี 2556 โรงงานยาสูบตั้งเป้าหมายที่จะเพิ่มปริมาณการส่งออกไปยังต่างประเทศประมาณ 300-400 ล้านมวน คิดเป็นมูลค่า 200-300 ล้านบาท 
นายปัญญา กล่าวว่า ในปีนี้คาดว่าโรงงานยาสูบมีผลประกอบการ 6.98 หมื่นล้านบาท มีกำไร 5,788 ล้านบาท เป็นเงินรายได้นำส่งคลัง 2,818 ล้านบาท และเงินภาษีอีก 5.36 หมื่นล้านบาท